“O‘zbekiston Respublikasi Konstitutsiyasi qabul qilinganligining yigirma uch yilligi munosabati bilan amnistiya to‘g‘risida”gi O‘zbekiston Respublikasi Oliy Majlisi Senatining Qarorini qo‘llanish tartibi haqida

“O‘zbekiston Respublikasi Konstitutsiyasi qabul qilinganligining yigirma uch yilligi munosabati bilan amnistiya to‘g‘risida”gi O‘zbekiston Respublikasi Oliy Majlisi Senati Qarorining amalga oshirilishini ta’minlash maqsadida O‘zbekiston Respublikasi Oliy Majlisining Senati qaror qiladi:
 1. “O‘zbekiston Respublikasi Konstitutsiyasi qabul qilinganligining yigirma uch yilligi munosabati bilan amnistiya to‘g‘risida”gi O‘zbekiston Respublikasi Oliy Majlisi Senatining Qarorini qo‘llanish tartibi haqidagi nizom ilovaga muvofiq tasdiqlansin.
 2. Amnistiya aktining qo‘llanilishi ustidan jamoatchilik nazoratini va qarorni qo‘llanish tartib-taomillarining ochiq-oshkoraligini ta’minlash uchun senatorlar hamda O‘zbekiston Respublikasi Oliy Majlisi Inson huquqlari bo‘yicha vakilining (ombudsmanning) mintaqaviy vakillaridan iborat ishchi guruhlar tuzilsin. Ishchi guruhlar tarkibiga Qoraqalpog‘iston Respublikasi Jo‘qorg‘i Kengesining, xalq deputatlari viloyatlar, Toshkent shahar, tuman va shahar Kengashlarining deputatlari (kelishuvga muvofiq) kiritilsin.
 3. Ushbu Qaror qabul qilingan kundan e’tiboran kuchga kiradi.
 1. “O‘zbekiston Respublikasi Konstitutsiyasi qabul qilinganligining yigirma uch yilligi munosabati bilan amnistiya to‘g‘risida”gi O‘zbekiston Respublikasi Oliy Majlisi Senatining Qarori (bundan buyon matnda Amnistiya to‘g‘risidagi qaror deb yuritiladi) u kuchga kirgunga qadar jinoyat sodir etgan va O‘zbekiston Respublikasi sudlari tomonidan hukm qilingan shaxslarga, ular jazoni qayerda o‘tayotganligidan qat’i nazar, qo‘llaniladi.
 2. Amnistiya to‘g‘risidagi qarorni qo‘llanish haqidagi qaror har bir shaxsga nisbatan alohida qabul qilinadi. Zarur ma’lumotlar bo‘lmagan taqdirda, amnistiya aktini qo‘llanish masalasining ko‘rib chiqilishi qo‘shimcha materiallar olingunga qadar, lekin ikki oydan ko‘p bo‘lmagan muddatga kechiktirib turiladi. Shundan keyin qaror mavjud hujjatlar asosida qabul qilinadi. Amnistiya to‘g‘risidagi qarorni ijro etuvchi organlarning so‘rovlari darhol bajariladi.
 3. Amnistiya to‘g‘risidagi qarorni qo‘llanishda qonunda belgilangan tartibda tugallangan yoki olib tashlangan sudlanganlik holati hisobga olinmaydi. Jinoyat to‘g‘risidagi amaldagi qonun hujjatlariga binoan jinoyat hisoblanmaydigan qilmishlar uchun hukm etilgan shaxslar ham sudlanmagan deb hisoblanadi.
 O‘zbekiston Respublikasi Prezidentining farmonlari yoxud O‘zbekiston Respublikasi Oliy Majlisi Senatining qarorlari asosida:
 sudlanganlik holati tugallanganligi yoki u olib tashlanganligidan qat’i nazar, sud tomonidan tayinlangan jazoni o‘tashdan ozod qilinganlarni;
 sud hukmi chiqarilmagan holda jinoiy javobgarlikdan ozod qilinganlarni afv etish yoki amnistiya tartibida ilgari jinoiy javobgarlikdan yoki jazodan ozod qilingan shaxslar deb hisoblash kerak.
 4. Amnistiya to‘g‘risidagi qarorni qo‘llanish sudlar tomonidan:
 o‘z ish yurituvida (barcha instansiyalarda) qaysi shaxslarning jinoyatlari haqidagi ishlar va materiallar bo‘lsa, shu shaxslarga nisbatan;
 hukmi qonuniy kuchga kirgan, biroq ijro etilmagan, qamoqda saqlanmayotgan shaxslarga nisbatan;
 jinoyatlari haqidagi ishlar va materiallar tergov va surishtiruv organlari ish yurituvida bo‘lgan shaxslarga nisbatan — prokurorning iltimosnomasiga ko‘ra;
 jazoni o‘tayotgan mahkumlarga nisbatan — jazoni ijro etish muassasasi yoxud organining boshlig‘i (harbiy xizmatchilarga nisbatan harbiy qism yoki intizomiy qism komandiri) tomonidan taqdim etilgan hujjatlar asosida prokurorning iltimosnomasiga ko‘ra amalga oshiriladi.
 Amnistiya to‘g‘risidagi qarorni qo‘llanish haqidagi masala sudlar tomonidan ko‘rib chiqilayotganda prokuror ishtirok etishi shart.
 5. Uch oylik muddat o‘tganidan keyin Amnistiya to‘g‘risidagi qarorni qo‘llanish masalasi sudlar tomonidan hal etiladi.
 6. Amnistiya to‘g‘risidagi qarorning 1-bandini qo‘llanishda jinoyatlar sodir etganlik uchun hukm qilingan shaxslar ozodlikdan mahrum qilish tariqasidagi jazodan, shuningdek ozodlikdan mahrum qilish bilan bog‘liq bo‘lmagan jazolardan ozod qilinadi.
 Mazkur bandni qo‘llanishda:
 a) “a” kichik bandi ta’sir doirasiga, yoshidan va fuqarolikka mansubligidan qat’i nazar, ayollar tushadi;
 b) “b” kichik bandi ta’sir doirasiga, fuqarolikka mansubligidan qat’i nazar, jinoyat sodir etgan vaqtda 18 yoshga to‘lmagan shaxslar tushadi;
 v) “v” kichik bandi ta’sir doirasiga, fuqarolikka mansubligidan qat’i nazar, 1955-yil 4-dekabrga qadar tug‘ilgan erkaklar tushadi;
 g) “g” kichik bandi ta’sir doirasiga chet davlatlar fuqarolari bo‘lgan shaxslar tushadi.
 Fuqarolikka mansublik milliy pasportlar bo‘yicha ham, boshqa hujjatlar, shu jumladan tegishli davlatlar elchixonalari yoxud konsullik muassasalari rasmiy tasdiqlagan hujjatlar bo‘yicha ham aniqlanadi. Amnistiya qo‘llaniladigan shaxslarning fuqaroligini tasdiqlovchi hujjatlar bo‘lmagan taqdirda, ularning fuqaroligi doimiy yashaydigan mamlakatning amaldagi qonun hujjatlari bo‘yicha aniqlanadi.
 Amnistiya qo‘llaniladigan shaxslarning O‘zbekiston Respublikasi fuqaroligiga mansubligi “O‘zbekiston Respublikasining fuqaroligi to‘g‘risida”gi O‘zbekiston Respublikasi Qonunining 4-moddasiga muvofiq aniqlanadi.
 Chet davlatlarning fuqarolari Amnistiya to‘g‘risidagi qaror asosida jinoiy javobgarlikdan yoki jazodan ozod qilingach, O‘zbekiston Respublikasi Vazirlar Mahkamasining 1996-yil 21-noyabrdagi 408-sonli qarorida belgilangan tartibda mamlakatdan chiqarib yuborilishi lozim.
 Amnistiya to‘g‘risidagi qarorni ijro etuvchi organlar, o‘z ish yurituvlarida chet davlatlar fuqarolariga nisbatan ishlar bo‘lgan taqdirda, mazkur shaxslarni chiqarib yuborish zarurligi haqida tegishli idoralarga darhol xabar qilishlari shart;
 d) “d” kichik bandi ta’sir doirasiga:
 Amnistiya to‘g‘risidagi qaror kuchga kirgunga qadar qonunda belgilangan tartibda I yoki II guruh nogironi deb topilgan shaxslar;
 Amnistiya to‘g‘risidagi qaror kuchga kirgunga qadar bir yil ichida jazoni ijro etish yoki yashash joyidagi davolash muassasalarining tibbiy komissiyalari qaroriga asosan aktiv shakldagi sil kasalligiga chalingan deb topilgan mahkumlar (1 va 2-guruh dispanser hisobidagilar) tushadi.
 7. Amnistiya to‘g‘risidagi qarorning 2-bandi ta’sir doirasiga o‘zlariga tayinlangan jazo turi va miqdoridan qat’i nazar, ehtiyotsizlik orqasida jinoyat sodir etgan shaxslar, shuningdek ijtimoiy xavfi katta bo‘lmagan yoki uncha og‘ir bo‘lmagan jinoyatlarni qasddan sodir etganligi uchun birinchi marta hukm qilingan shaxslar tushadi.
 8. Amnistiya to‘g‘risidagi qarorning 3-bandi ta’sir doirasiga sodir etgan jinoyatining og‘irligidan, tayinlangan jazo miqdoridan qat’i nazar, ozodlikdan mahrum qilinib, Amnistiya to‘g‘risidagi qaror e’lon qilingan kunga qadar ozodlikdan mahrum etish jazosini o‘tash uchun amalda ikki yil-u olti oydan ko‘p bo‘lmagan muddat qolgan mahkumlar tushadi.
 9. Amnistiya to‘g‘risidagi qarorning 4-bandi doirasiga sodir etgan jinoyatining og‘irlik darajasi va tayinlangan jazo miqdoridan qat’i nazar, ozodlikdan mahrum qilinib, Amnistiya to‘g‘risidagi qaror e’lon qilingan kunda ozodlikdan mahrum etish jazosini haqiqatda o‘tashning uch yil-u olti oydan kam bo‘lgan muddati qolgan mahkumlar tushadi.
 10. Amnistiya to‘g‘risidagi qarorning 5-bandi O‘zbekiston Respublikasi Jinoyat kodeksining 68-moddasidagi asoslar bo‘yicha qo‘llanilganida, ya’ni shaxs jinoiy javobgarlikdan ozod qilinganida, Amnistiya to‘g‘risidagi qarorning 1-bandida qayd etilgan shaxslar tomonidan sodir etilgan jinoyatlarga oid tergovga qadar tekshiruv materiallari hamda jinoyat ishlari Amnistiya to‘g‘risidagi qarorning 6-bandi bilan belgilangan istisnolarni hisobga olgan holda tugatilishi kerak.
 Surishtiruvchi, tergovchi Amnistiya to‘g‘risidagi qarorga ko‘ra jinoyat ishini qo‘zg‘atish rad etilishi kerak bo‘lgan tergovga qadar tekshiruv materiallari, shuningdek tugatilishi lozim bo‘lgan jinoyat ishlari bo‘yicha Amnistiya to‘g‘risidagi qarorni qo‘llanish haqida sudga iltimosnoma kiritish to‘g‘risida prokurorga taqdimnoma kiritadi va unga tergovga qadar tekshiruv materialini yoxud jinoyat ishini topshiradi.
 Prokuror taqdimnomani tergovga qadar tekshiruv materiali yoxud jinoyat ishi bilan birgalikda o‘rganib, rozi bo‘lgan taqdirda, Amnistiya to‘g‘risidagi qarorni qo‘llanish haqida sudga iltimosnoma kiritadi.
 Sud iltimosnomani prokuror va manfaatdor shaxslar ishtirokida ko‘rib chiqib, Amnistiya to‘g‘risidagi qarorni qo‘llanish haqida yoxud prokurorning iltimosnomasini qanoatlantirishni rad etish to‘g‘risida ajrim chiqaradi.
 Ayni bir vaqtda sud manfaatdor shaxslarga qabul qilingan qaror ustidan shikoyat berish tartibini tushuntiradi.
 Agar gumon qilinuvchi, ayblanuvchi, sudlanuvchi, u vafot etgan taqdirda esa, uning yaqin qarindoshlaridan biri e’tiroz bildirsa, Amnistiya to‘g‘risidagi qaror asosida jinoyat ishining tugatilishiga yo‘l qo‘yilmaydi. Bunday holda jinoyat ishi bo‘yicha ishni yuritish umumiy tartibda davom ettiriladi va asoslar bo‘lsa, sud O‘zbekiston Respublikasining Jinoyat-protsessual kodeksi 463-moddasi uchinchi qismining 1-bandi talablariga muvofiq jazo tayinlamasdan ayblov hukmi chiqaradi.
 Har ikkala holatda ham bunday shaxslarning harakatlari oqibatida yetkazilgan zararning o‘rnini qoplash masalalari fuqarolik sud ishlarini yuritish tartibida hal qilinadi.
 11. Jazoni ijro etish muassasasi yoxud organining boshlig‘i (harbiy xizmatchilarga nisbatan harbiy qism yoki intizomiy qism komandiri) mahkumga nisbatan Amnistiya to‘g‘risidagi qarorni qo‘llanish haqida sudga iltimosnoma kiritish to‘g‘risida prokurorga taqdimnoma kiritadi va unga mahkumning shaxsiy yig‘majildini topshiradi.
 Prokuror taqdimnomani mahkumning shaxsiy yig‘majildi bilan birgalikda o‘rganib, rozi bo‘lgan taqdirda, Amnistiya to‘g‘risidagi qarorni qo‘llanish haqida sudga iltimosnoma kiritadi.
 Sud iltimosnomani prokuror va manfaatdor shaxslar ishtirokida ko‘rib chiqib, Amnistiya to‘g‘risidagi qarorni qo‘llanish haqida yoxud prokurorning iltimosnomasini qanoatlantirishni rad etish to‘g‘risida ajrim chiqaradi.
 Ayni bir vaqtda sud manfaatdor shaxslarga qabul qilingan qaror ustidan shikoyat berish tartibini tushuntiradi.
 12. Amnistiya to‘g‘risidagi qaror 6-bandining “a” kichik bandiga muvofiq, uning amal qilishi uzoq muddatga yoki umrbod ozodlikdan mahrum qilishga hukm qilingan; o‘ta xavfli retsidivist deb topilgan; taqiqlangan tashkilotlar faoliyatida ishtirok etgan, ular tarkibida tinchlik va xavfsizlikka qarshi yoki jamoat xavfsizligiga qarshi jinoyatlar sodir etgan (O‘zbekiston Respublikasi Jinoyat kodeksining 150 — 163, 216, 2161, 2162, 242, 244, 2441, 2442, 2443-moddalari); jinoiy uyushma tarkibida jinoyat sodir etgan; jazoni o‘tash tartibini muntazam ravishda buzayotgan; afv etish yoki amnistiya tartibida ilgari jinoiy javobgarlikdan yoki jazodan ozod qilingan va yana qasddan jinoyat sodir etgan shaxslarga; shuningdek o‘lim jazosi afv etish tartibida ozodlikdan mahrum qilish tariqasidagi jazoga almashtirilgan shaxslarga tatbiq etilmaydi.
 Taqiqlangan tashkilotlar faoliyatidagi ishtiroki, ular tarkibida tinchlik va xavfsizlikka qarshi yoki jamoat xavfsizligiga qarshi jinoyatlar sodir qilganligi uchun hukm qilingan shaxslar deganda mansabiga sovuqqonlik bilan qarash, mansab vakolatini suiiste’mol qilish, hokimiyat yoki mansab vakolati doirasidan chetga chiqish, hokimiyat harakatsizligi kabi qilmishlari bilan mazkur jinoyatlar sodir etilishiga imkon yaratib bergan mansabdor shaxslar, hokimiyat vakillari va zimmasida xizmat vakolatlari bo‘lgan shaxslar ham tushunilishi kerak.
 Jinoiy uyushma tarkibida jinoyat sodir etgan shaxslar deganda O‘zbekiston Respublikasi Jinoyat kodeksining 242-moddasida nazarda tutilgan jinoyatlarni sodir etganligi uchun sudlangan shaxslar tushunilishi kerak.
 Jazoni o‘tash tartibini muntazam ravishda buzayotgan shaxslar deganda:
 a) jazoni ijro etish muassasasi ma’muriyati tomonidan qo‘llanilib, Amnistiya to‘g‘risidagi qaror e’lon qilingan kunga qadar tugallanmagan va olib tashlanmagan ikkita va undan ortiq intizomiy jazosi bo‘lgan mahkumlarni;
 b) axloq tuzatish ishlari tariqasidagi jazo ozodlikdan mahrum qilish tariqasidagi jazoga almashtirilgan shaxslarni;
 v) shartli hukm qilinib, hukm bilan tayinlangan jazoni o‘tash uchun yuborilgan mahkumlarni;
 g) manzil-koloniyalardan tegishli tartibli koloniyalarga o‘tkazilgan yoki qaytarilgan mahkumlarni;
 d) jazoni o‘tash vaqtida, hukm ijrosi kechiktirilgan davrda yoki sinov muddatida qasddan jinoyat sodir etgan shaxslarni hisoblash lozim.
 Bunda:
 ushbu bandning “b”, “v”, “g” kichik bandlarida qayd etilgan shaxslar, agar ular hibsga olingan kundan e’tiboran bir yildan kam muddat o‘tgan bo‘lsagina, jazo o‘tash tartibini muntazam buzuvchilar deb hisoblanadi;
 ushbu bandning “d” kichik bandida qayd etilgan shaxslarga (ozodlikdan mahrum qilish tariqasidagi jazoni o‘tash vaqtida qasddan jinoyat sodir etgan shaxslar bundan mustasno) nisbatan Amnistiya to‘g‘risidagi qaror, agar hukm qonuniy kuchga kirgan kundan e’tiboran bir yildan ortiq muddat o‘tgan bo‘lsa, qo‘llanilishi mumkin.
 Amnistiya to‘g‘risidagi qaror 6-bandining “b” kichik bandiga muvofiq ushbu Qaror 1-bandining amal qilishi O‘zbekiston Respublikasi Jinoyat kodeksining 104-moddasi uchinchi qismining “d” bandida nazarda tutilgan jinoyatni, shuningdek o‘ta og‘ir jinoyatni sodir etgan shaxslarga tatbiq etilmaydi.
 Amnistiya to‘g‘risidagi qaror 6-bandining “v” kichik bandiga muvofiq ushbu Qaror 3-bandining amal qilishi O‘zbekiston Respublikasi Jinoyat kodeksining 97-moddasida va 104-moddasi uchinchi qismining “d” bandida nazarda tutilgan jinoyatlarni sodir etgan shaxslarga tatbiq etilmaydi.
 Amnistiya to‘g‘risidagi qaror 6-bandining “g” kichik bandiga muvofiq ushbu Qaror 1 — 3, 5-bandlarining amal qilishi qaror e’lon qilingunga qadar O‘zbekiston Respublikasi Jinoyat kodeksining 167, 168-moddalarida nazarda tutilgan jinoyatni sodir qilish natijasida yetkazilgan moddiy zararni to‘liq qoplamagan shaxslarga tatbiq etilmaydi.
 13. Amnistiya to‘g‘risidagi qarorga muvofiq asosiy jazodan ozod qilingan mahkumlar qo‘shimcha jazolardan ozod etilmaydi.
 14. Amnistiya to‘g‘risidagi qaror asosida jazodan ozod qilingan shaxslarning ijtimoiy moslashuvi va himoyasiga oid choralarni amalda ro‘yobga chiqarish bilan bog‘liq masalalarni o‘z vaqtida va samarali hal etish maqsadida prokuratura organlari, O‘zbekiston Respublikasi Ichki ishlar vazirligi, Milliy xavfsizlik xizmati, adliya organlari va sudlar, shuningdek mahalliy davlat hokimiyati organlari va fuqarolarning o‘zini o‘zi boshqarish organlari rahbarlari orasidan Qoraqalpog‘iston Respublikasida, viloyatlar va Toshkent shahrida hududiy komissiyalar tuziladi.
 15. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining asosiy vazifalari quyidagilardan iborat:
 jazodan ozod qilingan shaxslar to‘liq hisobga olinishini ta’minlash va ularni ishga joylashtirish;
 yolg‘iz, yordamga muhtoj shaxslarni nogironlar va qariyalar uylariga joylashtirish;
 voyaga yetmaganlarni ota-onalarining, vasiylik va homiylik organlarining nazoratiga topshirish, zarur hollarda ularni tegishli ta’lim muassasalariga yuborish.
 16. Tuman va shahar hokimlari zimmasiga hududiy komissiyalar va jamoat birlashmalari bilan birgalikda Amnistiya to‘g‘risidagi qaror asosida jazodan ozod qilingan shaxslarga, ayniqsa voyaga yetmaganlarga nisbatan ko‘rilayotgan tarbiyaviy ta’sir choralarining uzluksizligini ta’minlash yuklatiladi.
 17. O‘zbekiston Respublikasi Bosh prokurori O‘zbekiston Respublikasi Ichki ishlar vazirligi va Milliy xavfsizlik xizmati xodimlaridan tezkor guruhlar tashkil etilishini ta’minlaydi. Tezkor guruhlarga rahbarlik qilish O‘zbekiston Respublikasi Ichki ishlar vazirligi Jazoni ijro etish bosh boshqarmasining muassasalari joylashgan hududlardagi tegishli prokurorlar tomonidan amalga oshiriladi. Tezkor guruhlarning asosiy vazifalari Amnistiya to‘g‘risidagi qarorning har bir mahkumga nisbatan alohida, og‘ishmay va xolisona qo‘llanilishi ustidan nazoratni amalga oshirishdan hamda qonuniylik buzilishlarining oldini olishdan iborat.
 18. O‘zbekiston Respublikasi Ichki ishlar vazirligi:
 Amnistiya to‘g‘risidagi qaror asosida jazodan ozod qilingan 1 va 2-guruh dispanser ro‘yxatidagi sil kasalligiga chalingan shaxslarning hisobga olinishini tashkil etishni va maxsus davolash muassasalariga yuborilishini (O‘zbekiston Respublikasi Sog‘liqni saqlash vazirligi bilan birgalikda);
 Amnistiya to‘g‘risidagi qaror asosida javobgarlikdan yoki jazodan ozod qilingan chet davlatlar fuqarolarining hisobga olinishini hamda O‘zbekiston Respublikasidan chiqarib yuborilishini tashkil etishni (O‘zbekiston Respublikasi Tashqi ishlar vazirligi bilan birgalikda) ta’minlaydi.
 19. Amnistiya to‘g‘risidagi qarorning qo‘llanilishi ustidan jamoatchilik nazoratini hamda Qarorni qo‘llanish tartib-taomilining ochiq-oshkoraligini ta’minlash maqsadida senatorlar, Qoraqalpog‘iston Respublikasi Jo‘qorg‘i Kengesining, xalq deputatlari viloyatlar, Toshkent shahar, tuman va shahar Kengashlarining deputatlari, O‘zbekiston Respublikasi Oliy Majlisi Inson huquqlari bo‘yicha vakilining (ombudsmanning) mintaqaviy vakillaridan iborat ishchi guruhlar tuziladi. Ishchi guruhlarning amnistiya qo‘llanilishi ustidan jamoatchilik nazoratini hamda qarorni qo‘llanish tartib-taomillarining ochiq-oshkoraligini ta’minlashdagi asosiy vazifalari quyidagilardan iborat:
 jinoiy jazolarni ijro etish muassasalari va organlariga borish, mahkumlar bilan suhbatlar o‘tkazish hamda ularning shaxsiy yig‘majildlari bilan tanishish;
 surishtiruv va dastlabki tergov organlari ish yurituvidagi tergovga qadar tekshiruv materiallari va jinoyat ishlari bilan tanishish;
 Amnistiya to‘g‘risidagi qarorni qo‘llanish bo‘yicha tergovga qadar tekshiruv materiallarini o‘rganishda va ko‘rib chiqishda bevosita ishtirok etish;
 Amnistiya to‘g‘risidagi qaror bo‘yicha ozod qilingan shaxslar bilan olib borilayotgan ishlar holatini monitoring qilish;
 Amnistiya to‘g‘risidagi qaror ijro etilishining borishi ommaviy axborot vositalarida keng yoritilishini tashkil etish.
 Zimmalarga yuklatilgan vazifalarni bajarish jarayonida hamda fuqarolarning huquq va erkinliklariga og‘ishmay rioya etilishini ta’minlash maqsadida Amnistiya to‘g‘risidagi qarorning qo‘llanilishi ustidan jamoatchilik nazoratini va qarorni qo‘llanish tartib-taomillarining ochiq-oshkoraligini ta’minlashda ishchi guruhlar tomonidan Amnistiya to‘g‘risidagi qarorni qo‘llanishdagi suiiste’molliklar va uni noqonuniy qo‘llanish yoxud qo‘llanishni noqonuniy ravishda rad qilish hollarini aniqlashga alohida e’tibor beriladi. Aniqlangan qoidabuzarliklar to‘g‘risidagi materiallar ko‘rib chiqish va choralar ko‘rish uchun O‘zbekiston Respublikasi Oliy sudiga hamda Bosh prokuraturasiga yuboriladi.
 20. O‘zbekiston Respublikasi Vazirlar Mahkamasi ushbu Nizomning 15, 16 va 18-bandlarida ko‘rsatilgan vazirliklarning va mahalliy davlat hokimiyati organlarining (hokimlarning) faoliyatiga umumiy rahbarlikni amalga oshiradi.
 21. O‘zbekiston Respublikasi Bosh prokurori Amnistiya to‘g‘risidagi qarorning aniq va bir xilda ijro etilishi ustidan nazoratni ta’minlaydi.